Al torne Occit’Amo, il festival multisensoriâl des Vals ocitanis dal Piemont. La rassegne e je tacade îr e e larà indenant fintremai ai 15 di Avost cun concierts, incuintris e une schirie di altris apontaments, de buinore ae gnot.
Usgnot a 9 a La Roca (Roccasparvera), te Val de Estura, si scree il program musicâl che al proviôt la partecipazion di grups e soliscj de Ocitanie di ca e di là dal clap, di Val di Aoste, dal Salento, de Catalogne, dal Paîs Basc, des Asturiis, dal Aragon e de Galizie.
Protagoniste dal prin apontament e je propit une innomenade strumentiste galiziane, la ‘gaitera’ Susana Seivane. Tirade sù intune famee di musiciscj – par esempli il so von Xosé Manuel e so pari Alvaro – e dopo jessi stade tal grup Milladoiro, e à inviât une cariere soliste che e je stade segnade ancje di une schirie di colaborazions internazionâls. Ta chê stesse serade a saran ancje i Autre Chant, che dal 2011 a van dilunc a sunâ lis musichis des tieris ‘d’Oc’ di ca e di là dal clap.
La part di program dal festival che si davuelç te Val d’Estura e va indenant ancje vie pe zornade di doman a tacâ de buinore.
Tes setemanis a vignî Occit’Amo al larà a torzeon tes Vals Maira, Po, Varacha e Grana e te plane bande Cuneo.
Tra i protagoniscj dai concierts (che – al merete tornât a ricuardâlu – a son dome une part di dut il program de manifestazion) a son ancje i salentins Mascarimì, i valdostans Trouveur Valdoten, i catalans Brams, i bascs Kherau, i aragonês A Cadiera Coixa, Goran Bregoviċ e Lou Dalfin.
Dutis lis informazions, plui in detai par ducj i events, si cjatin in rêt.
fur_Latn fur_Latn fur_Latn fur_Latn fur_Latn fur_Latn fur_Latn